খেদ-আক্ষেপ-অনুতাপ-কৃতজ্ঞতা সবই তাঁর আছে। সেই তিনিই হতে চলেছেন দ্বিতীয় তৃণমূল সরকারের মন্ত্রিসভায় মুখ্যমন্ত্রী মমতা বন্দ্যোপাধ্যায়ের অন্যতম ‘ভরসা’। তিনি নদিয়ার কৃষ্ণনগর উত্তর কেন্দ্রের বিধায়ক তথা প্রাক্তন আইপিএস অফিসার অবনীমোহন জোয়ারদার। ঘটনাচক্রে, বামফ্রন্ট সরকারের আমলে তাঁকে দিয়েই ভাঙা হয়েছিল মমতার আন্দোলন। 
সালটা ১৯৯৩। নদিয়ার এক মূক ও বধির নির্যাতিতার হয়ে বিচার চাইতে মহাকরণে তৎকালীন মুখ্যমন্ত্রী জ্যোতি বসুর ঘরের সামনে অবস্থানে বসেছিলেন মমতা। সেইসময় তিনি কেন্দ্রীয় মন্ত্রী এবং যুব কংগ্রেসনেত্রী। তখন কলকাতা পুলিশের ডিসি (সেন্ট্রাল) ছিলেন অবনীমোহন। পুলিশ সেদিন মমতার অবস্থান ভেঙে তাঁকে গ্রেফতার করে লালবাজারের সেন্ট্রাল লকআপে নিয়ে গিয়েছিল। রাতেই লকআপ থেকে মমতাকে কার্যত জোর করে রাস্তায় বার করে দেয় পুলিশ। সেই ঘটনারও নেতৃত্বে ছিলেন অবনীমোহন। প্রায় ২৩ বছর পরে আজ, শুক্রবার রেডরোডে মমতার সঙ্গেই শপথ নেবেন তিনি। 
বৃহস্পতিবার বিকেলে রাজভবনে মন্ত্রিসভার তালিকা জমা দিয়ে বেরনোর সময় ভাবী মন্ত্রীদের নাম ঘোষণা করেন মমতা। সেই তালিকায় প্রাক্তন ওই আইপিএস অফিসারের নাম শুনে কিঞ্চিত বিস্মিত রাজ্য প্রশাসনের অনেকেই। অবনীমোহন নিজে অভিভূত, কৃতজ্ঞও বটে। জানালেন, অতীতের ওই ঘটনার নিন্দা করেন তিনি। সরকারি অফিসার হিসাবে যা করতে হয়েছিল তা নিয়ে খেদ, আক্ষেপ এবং অনুতাপ রয়েছে। অবনীমোহনের কথায়, ‘‘তখন যে দলের সরকারের হয়ে কাজ করতাম এখন সেই দল আমাদের বিরোধী। পুলিশের সেদিনের ভূমিকা সমর্থন করিনি। সবসময় নিন্দা করেছি। লকআপ থেকে বার করে দেওয়ার বিরোধিতাও করেছিলাম আমি।’’ কিছুটা স্মৃতিচারণা করে তিনি বলেন, ‘‘অনেক ঝুঁকি নিয়ে ওঁকে (মমতা) বাইরে নিয়ে গিয়েছিলাম। মমতা আমাকে বলেছিলেন, আর বেশিদূর যাবেন না। সমস্যা হতে পারে। আমি তাঁকে একটা গাড়ির ব্যবস্থা করে দিয়েছিলাম।’’ 
সেই রাতে মেয়ো রোডে গাঁধীমূর্তির তলায় একা মমতা সেই আন্দোলন কর্মসূচি শেষ করেছিলেন। ঘটনাচক্রে, যার অদূরেই মন্ত্রী হিসাবে আজ নিজের নতুন ইনিংস শুরু করবেন অবনীমোহন।